送胡正字分韵得來字
作者：王十朋
朝代：宋

paragraphs: 武夷之山高崔嵬，武夷先生賢矣哉。
山中高卧似孤竹，顔蒼節勁清無埃。
吾君養老過西伯，不遠千里歸乎來。
胸中萬卷可醫國，首薦廊廟真人才。
人言朝奏暮必逐，天顔獨爲忠言開。
崇文三館不浪闢，端爲天下收奇瓌。
平時論議即涵養，富貴豈以三緘媒。
西京老儒作符命，蒼黄投閣良可哀。
何如皇朝有歐范，開口不憚干霆雷。
先生學力到前輩，一時盛事光麟臺。
宸衷宵旰急忠讜，佇觀前席延鄒枚。
先生掉頭竟不往，扁舟自載高風回。
道山游從盡英雋，顧我晚進寧容陪。
梅花滿枝柳弄色，賦詩送別同銜杯。
吾廬三徑亦荒草，松菊怪我何遲徊。